google/wiki40b huggingface dataset:
Omar Karami

Liv og vieke

Karami var sønn til Abdul Hamid Karami og bror til Rashid Karami, begge libanesiske politikere. Sistnevnte ble drept i et attentat i 1987, og det var etter dette at Omar gikk inn i politikken. Han var medlem av parlamentet som representant for Tripoli fra 1991. Han var sterk tilhenger av syrisk innflytelse på landets politikk.
Etter mordet på den forrige statsministeren, Rafiq Hariri, i 2005, beskyldte opposisjonen Syria for å stå bak drapet, og krevde at Syria trakk sine militære styrker ut av Libanon, noe den den Syria-vennlige regjeringen med Karami i spissen ikke gikk med på. Enkelte av de opposisjonelle lederne gikk så langt som å beskylde Karamis regjering for å ha vært direkte innblandet i drapet.
Til tross for et forbud mot offentlige demonstrasjoner, ble det i Beirut satt i gang store demonstrasjoner mot den sittende regjeringen. Dette førte etter hvert til at Karami den 28. februar 2005 gikk ut offentlig og fortalte at han ville gå av som landets statsminister.
Ti dager etter – 10. mars – ble imidlertid Karami gjeninnsatt som statsminister av president Émile Lahoud, som ba ham opprette en ny regjering. Karami sa seg villig til dette, og oppfordret samtidig alle de andre partiene til å støtte opp omkring et nasjonalt enhetlig styre.
Phongskyggelegging

Phongskyggelegging er en interpoleringsteknikk for skyggelegging av overflater i 3D datagrafikk. Det kalles også for Phonginterpolering eller normalvektor interpolering. Helt konkret interpolerer den overflatenormaler over rasteriserte polygoner, og regner ut pikselfarger basert på interpolerte normaler og en refleksjonsmodell. Phongskyggelegging kan også referere til den spesifikke kombinasjonen av Phonginterpolering og Phongs refleksjonsmodell.

Historie

Phongskyggelegging og Phongs refleksjonsmodell ble utviklet ved Universitetet i Utah av Bui Tuong Phong, som publiserte dem i 1973 i sin doktorgradavhandling. Phongs metoder ble sett på som radikale da de ble introdusert, men har siden blitt selve basisen hva gjelder skyggelegging i renderingsapplikasjoner. Phongs metoder har blitt populære på grunn av deres effektive bruk av regnekraft per tegnede piksel.

Phonginterpolasjon

Phongskyggelegging forbedrer Gouraudskyggelegging og gir en bedre approksimasjon av skyggelegging av glatte overflater. Phongskyggelegging baserer seg på å interpolere normalvektorer overen glatt varierende overflate. Phonginterpolering virker bedre enn Gouraudskyggelegging når den brukes med en refleksjonsmodell som har små områder med spekularrefleksjon, som ved bruk av Phongs refleksjonsmodell.
Det største problemet med Gouraudskyggelegging oppstår når spekularrefleksjon finnes midt på et stort polygon. Siden disse refleksjonene ikke fanges opp av polygonets vertekser og Gouraudskyggelegging interpolerer basert på verteksenes farger, vil man ikke se noe til refleksjonen i det hele tatt. Dette problemet blir løst med Phongskyggelegging.
Til forskjell fra Gouraudskyggelegging, som interpolerer farge over polygoner, vil man med Phongskyggelegging lineærinterpolere overflatenormalen over overflaten av polygonet, fra polygonets vertekser. Overflatenormalen blir interpolert og normalisert for hver piksel, og deretter brukt i en refleksjonsmodell, for eksempel Phongs refleksjonsmodell, for å beregne den endelige fargen til pikselen. Phongskyggelegging krever mer regnekraft enn Gouraudskyggelegging siden refleksjonsmodellen må regnes ut for hver piksel isteden for hver verteks.
I moderne grafikkmaskinvare finner man varianter av denne algoritmer implementert som piksel eller fragmentshadere.

Phongs refleksjonsmodell

Phongskyggelegging kan også referere til kombinasjonen av Phonginterpolering og Phongs refleksjonsmodell, som er en modell for lokal belysning. Den beskriver en måte for en overflate å reflektere lys som en kombinasjon av diffus refleksjon man finner på matte overflater, og spekularrefleksjon man finner på blanke overflater. Den er basert på Bui Tuong Phongs uformelle observasjon av at blanke overflater har små, intense, spekulare høylys, mens matte overflater har større lyse områder, som avtar mer gradvis. Refleksjonsmodellen inkluderer også et ledd for ambient (generell bakgrunnsbelysning), for å imitere de små mengder lys som spres jevnt rundt i våre omgivelser.
Choriolaus

Utseende

Middelsstore (ca. 12 millimeter), spinkle men litt brede, matte, mer eller mindre rødlige trebukker. Antennene er tynne, oftest mørke, litt kortere enn kroppen. Pronotum er trapesformet, dekkvingene omtrent jevnbrede, kan være mer eller mindre mørke. Beina er svarte, middels lange, ganske tynne.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt fra Arizona i nord til Costa Rica i sør, med de fleste av artene i Mexico.
Beskyttede betegnelser

EU

Geografiske opprinnelsesbetegnelser i EU har tre typer betegnelser: Beskyttet opprinnelsesbetegnelse der det kreves at produktene skal være framstilt etter faste metoder innenfor et nærmere bestemt geografisk område; 
Beskyttet geografisk betegnelse der en del av fremstillingen skal ha foregått innenfor et nærmere bestemt geografisk område; og
Garantert tradisjonell spesialitet der produktene skal være framstilt på en bestemt måte, men uten at det er krav om geografisk opprinnelse.

Frankrike

Appellation d’origine contrôlée (AOC), som kan oversettes med «kontrollert opphavsbetegnelse», er et fransk sertifiseringssystem for kvaliteten på ulike landbruksprodukter som vin, ost, olivenolje med mer.

Norge

Beskyttede betegnelser er en offentlig norsk merkeordning som gir mulighet til å lovbeskytte produktbetegnelser på landbruksbaserte næringsmidler, fisk og sjømat som har en spesiell geografisk tilhørighet, tradisjon eller særpreg. Forskriften omfatter tre ulike typer beskyttelse; beskyttet opprinnelsesbetegnelse, beskyttet geografisk betegnelse og beskyttet tradisjonelt særpreg.
Cumbre

Utseende

Små til middelsstore (vingespenn gjerne 20-30 millimeter), brune smygere med lyse flekker på forvingene. På undersiden er i alle fall bakvingen lysere farget.

Levevis

De aller fleste har larver på gress eller andre enfrøbladete planter.

Utbredelse

Slekten er kjent fra Ecuador, Peru, Brasil og Argentina.
Blom Group

Blom Group ASA (OSE: BLO) er et norsk, børsnotert programvareselskap med kontorer i tolv land i Europa. Blom leverer verktøy for design av navigasjons-programvare ved hjelp av Bloms Pictometry-luftfoto som gjør det mulig å navigere under kjøring eller transport. 
Bloms Fidelio-plattform lar brukeren laste ned bilder på bynivå med 3D-egenskaper.
Blom har mer enn 1 000 ansatte i hele Europa, inkludert Norden, Storbritannia og Spania.
Protospondylis

Forekomst

Arten er beskrevet fra lokaliteten Florissant i Colorado. Denne stammer fra Eocen-tiden.
Etienne Dormoy

Biografi

Etienne Dormoy ble uteksaminert i 1906 som elektroingeniør fra Institut industriel du Nord (Ecole Centrale de Lille, Frankrike). Han arbeidet som flykonstruktør for Deperdussin (Deperdussin Monocoque (SPAD)) i Frankrike.
Han møtte Harold D. Kantner i Frankrike i 1913 og ble deretter utlånt til Maximilian Schmitt Aeroplane & Motor Works (Paterson, NJ), hvor han konstruerte det første selvbærende skroget som ble bygget i USA. Med denne endekker vant, Harold D. Kantner NY Times løp den 4. april 1914. Flyet ble re-konstruert som en dobbeldekker med en 100 Hk motor og testet for militæret bruk i San Diego, CA.
Dormoy reiste tilbake til Frankrike på begynnelsen av Første verdenskrig, og arbeidet for SPAD. I 1917 sluttet han seg til en fransk industridelegasjon i USA for overføring av SPAD teknologi til Curtiss Aeroplane and Motor Company i Elmwood (Buffalo, NY, USA).
Etter krigen arbeidet Dormoy ved Engineering Division of the United States Army Air Service i McCook-Field (Dayton) fra 1919 til 1925. Der testet han luftfartsprogrammer, inkludert en United States Army Air Service Curtiss JN-4 modifisert til bruk for å spre insektsmidler 1921.
. I McCook Feltet konstruerte han et ultra-lett Dormoy sjøfly i 1924 Etter at to prototyper ble bygget i 1919 og 1920 vant Dormoy Dayton Daily NewsLight Aeroplane Race og Rickenbacker-troféet i 1924.
Dormoy arbeidet ved Buhl Aircraft Company i Detroit fra 1925 til 1932 hvor han utviklet flere typer sports- og bruksfly. Dormoy bidro til den første type-godkjenning av et amerikansk fly (USA type sertifikat n°1 - I mars 1927 for Buhl-Verville CA-3/J-4 Airster). Som Buhls sjefsingeniør konstruerte han Buhl Airsedan i 1928 (antall bygde, om lag 60) og den billige Buhl Bull Pulp i 1930 (antall bygde, om lag 100) som var relativt populære ved utbruddet av Den store depresjonen. Buhl Airsedan Spokane Sun God ble brukt til den første nonstop tur/retur flytur over USA i august 1929. Dormoy bygde også prototypen av Buhl A-1 Autogyro, verdens første autogyro med bakmontert motor i 1931.
Dormoy begynte hos Boeing i Seattle, rundt 1932–1934 og hos Consolidated Aircraft Corporation i San Diego (Convair-General Dynamics) i San Diego, CA, fra 1936 til 1958.
Blomqvist Kunsthandel

Historie

Blomqvist ble etabler i 1870 i Christiania av Christian Walfrid Blomqvist som rammemakeri og forgyllingsverksted. Butikken flyttet til Toldbodgaten 22 i 1879 og innredet en utstillingshall i annen etasje. Firmaet flyttet til Karl Johans gate i 1883, og Blomqvists nevø, Walfrid Wasteson, overtok som leder i 1884. Han drev firmaet fram til 1930-årene. Fra 1914 har Blomqvist hatt sine nåværende lokaler som ligger i Tordenskiolds gate 5.
Baimaguan

Baimaguan er et fort i byen Fanzipai nord for Beijing og nær Den kinesiske mur. Den ble bygd under Yongle-keiseren (1402–1424) på Ming-dynastiets tid.
Fortet med sine utsynstårn hadde en garnison på 500 mann og utgjorde sammen med Qiangzilu og Gubeikou militære befestelser på Kinas nordflanke.
Bare ruiner av fortet gjenstår.
Nassau (Cookøyene)

Nassau er ei øy i Cookøyene i Sør-Stillehavet. Den hadde i 2011 en befolkning på 73. Nassau hører administrativt sammen med naboøya Pukapuka.

Geografi

Nassau har et areal på 1,3 km². Øya er nærmeste nabo til Pukapuka. Nassau ligger 48 nautiske mil fra Pukapuka og 673 nautiske mil fra Rarotonga.
Nassau er ei sandøy som er omgitt av et bredt korallrev. Den er den eneste av de nordlige Cookøyene som ikke har lagune. Sanddynene går opp i elleve meters høyde.

Historie

Øya ble benyttet av folk fra Pukapuka, men var ikke permanent bebodd. Franskmannen Louis Coutance på skipet «Adèle» ble i 1803 den første europeer som fikk øye på øya. Han ga den navn etter skipet, men det ble ikke stående. Navnet Nassau ble gitt øya av kaptein John Sampson fra USA etter hvalfangstskuta han kom til øya med i 1835. 
I 1876 ble øya kolonisert av amerikanere som plantet kokospalmer, bananplanter og andre avlinger. Storbritannia annekterte øya i 1892.
Fra 1916 til 1926 ble øya utleid til et selskap fra Samoa. Det ble da produsert kopra. Arbeidskraft ble hentet fra Gilbert- og Elliceøyene og Samoa. I 1945 ble øya kjøpt av Cookøyenes regjering som i 1951 solgte den til høvdingene på Pukapuka.

Samfunn

Folketellingen i 2011 viste et innbyggertall på 73. Øya var lenge ubebodd, men i 1936 hadde den en befolkning på 18. Folketallet steg til 167 i 1966. Siden har det falt.
I likhet med på naboøya Pukapuka taler folket på Nassau pukapukansk, et språk som er i slekt med samoansk.
Nassau har ingen flystripe.
Keiser Gao av det sørlige Qi

Keiser Gao av det sørlige Qi (kinesisk: , født 427, død 11. april 482, personlig navn Xiao Daocheng (蕭道成), stilnavn Shaobo (紹伯), kallenavn Doujiang (鬥將)) var den første og grunnleggende keiseren av det kinesiske dynastiet det sørlige Qi. Han tjente som en general under keiser Ming og keiser Houfei i det tidlige Song-dynastiet som gikk forut. I 477 drepte han keiser Houfei av frykt for at Houfei skulle drepe han, overtok makten, inntok tronen i 479 og innledet det sørlige Qi-dynastiet.
Aubøsund

Aubøsund, Aubøsundet, tidligere Ubøsund, Uböhagen er et sund og et sted mellom Aubø og Bjergøy, på Sjernarøyene i Finnøy kommune, Rogaland. Stedet er kjent som et gammelt handelssted med kai, landhandel og postkontor.

Historie

En gravhaug på Steinneset tyder på at stedet har vært bebodd siden jernalderen. Siden de tidligste nedskrivningene på 1500-tallet, har Aubøsund vært husmannsplass tilhørende garden på Aubø. Kart fra 1857 tyder på at stedet tidligere ble kalt Uböhagen. Fra rundt 1868 ble det startet med handel og sildesalteri ved Mariavigen. I 1913 ble ny butikk ved kaien bygget, og det gamle sildesalteriet er blitt tatt i bruk som naust. Siden den tid har det i Aubøsund også vært både landhandel, pelsdyrfarm, hønsegård, telefonsentral, skole, bensinstasjon og småbåtmarina. På nordvestsiden av sundet har det også vært både meieri, pensjonat, bank, bibliotek og kino.

Næringsvirksomhet

I dag er det postkontor like ved kaien. For øvrig er primærnæringen dominerende med gårdsbruk på begge sider av sundet.
Den tidligere butikken ble bygget i 1913 og ble mellom 1950 og 2016 drevet av Signy Halsne. Landhandelen var svært kjent for sine hjemmelagede lefser.

Samferdsel

Den offentlige kaien ble bygget i 1905. Kaien ble brukt til rutegående skipstrafikk til 1978, da kaien på Nesheim, og senere Helgøy, tok over trafikken. I dag er kaien hovedsakelig brukt av lege, dyrlege og diverse bulktransport.
Macroleptura thoracica

Utseende

En ganske stor (18-28 mm) og kraftig trebukk – Europas største representant for Lepturinae. Det er stor forskjell mellom kjønnene- hunnen er ensfarget brunrød bortsett fra hodet som er svart, mens hannen har rødt pronotum og svarte dekkvinger. Antennene er rundt halvparten så lange som kroppen. Beina er mørke.

Levevis

Larven utvikler seg i svært grove (60-100 cm diameter), stående tørrtrær eller høystubber av løvtrær, særlig osp. Trærne må være angrepet av hvitråte. Slike trær er ganske sjeldne, dette kan kanskje forklare hvorfor arten er så sjelden. Larveutviklingen tar 3-4 år. De voksne billene er funnet mellom slutten av juni og begynnelsen av august, i motsetning til de fleste andre blomsterbukker besøker de sjelden blomster.

Utbredelse

Arten er utbredt i det sørlige Europa sør til Romania, mot øst til Sakhalin og Japan. Arten er funnet noen ganger i det sørvestlige Finland men det er usikkert om den har overlevd der fram til i dag.
Cuttack

Historikk

Cuttack ble grunnlagt av Kesharidynastiet rundt 989 e.kr. I 1803 ble byen underlagt Britisk India og i 1816 ble den administrasjonssenter for Orissadistriktet.
Restene av et eldre fort kalt Barabati ligger fremdeles i bysentrumet, i nærheten av den moderne cricketstadioen Barabati Stadium.

Utdanning

Cuttack har tre universiteter Ravenshaw University, Sri Sri University og National Law University, Cuttack.
Sverkerætten

Sverkerætten var en av to ætter eller slekter som slåss om kongsmakten i Sverige mellom ca. 1130 og 1250. Navnet kommer fra den første kongen i ætten, Sverker den eldre. Sverkerætten døde ut på mannssiden i år 1222 med Johan Sverkersson. Den andre ætten var Erikætten.
Sverkerætten var tradisjonelt sett orientert mot Danmark mens Erikætten på samme vis orienterte seg mot Norge for allianser og støtte.
Under den første Sverker, kalt «den eldre» for å skille ham fra den senere Sverker den yngre, skal dyrkningen av åsatroen, eller sett fra et kristen synsvinkel, hedenske guder, ha opphørt og døde ut i Sverige.
Det ble anlagt flere klostre på denne tiden, som Alvastra kloster i Østergøtland, Nydala kloster i Småland, Varnhems kloster og Gudhem kloster i Vestergøtland hvor munker og nonner ugifte skulle tilbringe sine liv med å tjene den kristne guden. Man begynte også å innføre bispestift.
Et pavelig sendebud, kardinal Nicolaus av St. Alban, kom til Sverige for å innvie en erkebiskop. Men sveaerne og gøtene kunne ikke komme overens i noen av de viktige møtene for å kunne utse en erkebiskop og på hjemreisen etterlot det pavelige sendebudet Pallium (erkebispekåpen) hos biskopen i Lund.
Sosial kognisjon

Sosial kognisjon er studiet av de mentale prosessene involvert i å oppfatte, gi oppmerksomhet til, huske, tenke på og gi mening til vår sosiale verden. Begrepet ble først anvendt av Heider (1944), men ble ikke tatt i vanlig bruk før etter den kognitive revolusjonen i psykologi.
Sosial kognisjon tilhører ved siden av sosialpsykologi derfor også kognitiv psykologi, som ble utviklet på 1960- og 1970-tallet. Både sosial kognisjon og kognitiv psykologi fokuserer på mentale skjemaer som representerer kunnskap. Disse er organisert i nettverk i minnet og kan aktiveres eller deaktiveres på grunn av assosiasjoner eller aktualitet. Temaer omfattet innenfor sosial kognisjon kan innebære fordommer, holdninger, ideologi, attribusjon, overtalelse, markedsføring, konflikt og samarbeid.
Vilenica

Vilenica er den eldste turist-grotten i Slovenia. Den er nesten 1300 m lang, med en dybde på 180 m, men turister slippes bare inn de første 450 m av grotten.
Smaalenene Turistforening

Smaalenene Turistforening er en medlemsforening av Den Norske Turistforening (DNT).
Foreningen ble stiftet 16. februar 2005. Den dekker ni kommuner i Østfold: Hobøl, Spydeberg, Trøgstad, Askim, Skiptvet, Rakkestad, Eidsberg, Marker og Rømskog.
Norgesmesterskapet på ski 1984

Norgesmesterskapet på ski 1984 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Hof, Kongsberg og Meldal.
Møllehaugen (Trondheim)

Møllehaugen, Møllebakken 4, er en fredet boligeiendom i Ila i Trondheim.
Møllehaugen gjorde tjeneste som bolig for eieren av Ila Mølle. Våningshuset ble oppført i 1797 for Christian Jelstrup, etter at han hadde overtatt møllebruket i 1795. 
Kjøpmann Hans Brun overtok møllen i 1815, og drev møllen i tilknytning til sin øvrige forretningsvirksomhet. Han benyttet Møllehaugen som sommerbolig.
I samsvar med Jelstrups testamente tilfalt møllebrukene og Møllehaugen Trondhjems borgerlige realskole i 1860. Gården ble benyttet som prestebolig for Ila.
Trondheim kommune overtok Møllehaugen i 1916. Huset ble da ombygd til mødrehjem, og brukes fra 1984 som barnehage.
Møllehaugen lå opprinnelig fritt og dominerende på en høyde rett ved møllen. Bygningen er laftet i to etasjer, og har stående panel og valmtak tekket med krum, rød tegl.
Langfasadene er symmetrisk utformet, bortsett fra at 1. etasje i tunfasaden mangler det vestre vinduet. Med sine rikt utskårne louis-seize-portaler midt på hver langside, er det typisk for datidens bebyggelse.
Nias

Nias er en øy utenfor vestkysten av Sumatra i Indonesia. Den er et velkjent mål for surfere. Den er del av provinsen Nord-Sumatra.
Dette er en av de få øyene i Indonesia som har overveiende kristen befolkning. Over halvparten av innbyggerne er protestanter. 
Den 26. desember 2004 ble øya rystet av det sterke undersjøiske jordskjelv som hadde sitt episenter nordvest for øya og ikke langt unna, og ble straks etter også rammet av inntil ti meter høye tsunamier utløst av skjelvet. 
Den 28. mars 2005 ble øya rammet på nytt, av et jordskjelv som antas å ha beslektet årsak som det forrige jordskjelvet i området, som hadde sitt episenter omtrent på samme sted nordøst for øya. Flere hundre bygninger ble jevnet med jorden. En talsmann for katastrofesenteret i området antar at over 1 000 har omkommet på Nias, og Indonesias visepresident Jusuf Kalla uttalte noen timer etter skjelvet at man kunne regne med 1–2 000 omkomne på øya. Han understreket samtidig at anslaget er basert på antallet ødelagte bygninger, og ikke på antall bekreftet omkommet.
Henryk Wieniawski internasjonale fiolinkonkurranse

Henryk Wieniawski internasjonale fiolinkonkurranse (polsk Międzynarodowy Konkurs Skrzypcowy imienia Henryka Wieniawskiego) er verdens eldste fiolinkonkurranse og en av de mest prestisjefulle, holdt til ære for fiolinvirtuosen og komponisten Henryk Wieniawski. Den har prisbelønnet noen av det 20. århundres fremste fiolinister.
Konkurransen ble grunnlagt av Henryks nevø Adam Wieniawski og holdt for første gang i Warszawa i 1935. Den skulle organiseres hvert femte år, men andre verdenskrig satte en stopper for disse planene. Den andre edisjonen ble holdt først i 1952 i Poznań, og er siden blitt holdt uavbrutt hvert femte år i aulaen ved Adam Mickiewicz-universitetet i byen.
Seleksjonen er delt i flere etapper, og i finalen fremfører kandidatene to fiolinkonserter. Det gies 6 hovedpriser og en rekke spesialpriser.
Blant konkurransens mange prominente prisvinnere kan nevnes navn som Ginette Neveu, David Ojstrakh, Ida Haendel  og Grażyna Bacewicz (Honorary diploma) .
UNMISET

UNMISET, formelt United Nations Mission of Support in East Timor, var en fredsbevarende FN-styrke opprettet 17. mai 2002 av FNs sikkerhetsråd ved resolusjon 1410. Styrken fikk i oppdrag å yte bistand for å sikre et administrativ apparat i Øst-Timor, bidra til opprettholdelse av lov og orden og oppbyggingen av en nasjonal politistyrke, samt bidra til opprettholdelse av landets ytre og indre sikkerhet. Operasjonen ble satt inn idet Øst-Timor fikk selvstendighet, en prosess som var ledet av UNTAET, FNs overgangsmyndighet i Øst-Timor. Operasjonen ble fullført 20. mai 2005.
På det meste hadde UNMISET en styrke på 4 776 soldater og 771 politifolk. Disse ble støttet av 771 internasjonale sivile og 856 lokalt ansatte. Norge var blant landene som bidro til UNMISET. Hovedkvarteret lå i Dili.
Hardin County (Iowa)

Navn

Fylket er oppkalt etter oberst John J. Hardin.
Storå (Tysfjord)

Storå (lulesamisk: Jågåsijdda) er en liten bygd i Tysfjord kommune i Nordland. Folketallet har sunket raskt de siste tjue årene og det er nå (2005) få fastboende på stedet. Hovednæringene har vært jordbruk og fiske. Det har også vært pelsfarm på stedet, men den er lagt ned. Fremdeles er det to gårder som driver med sau.
Storå har hurtigbåtforbindelse med blant annet Kjøpsvik og Drag.
Mount Aniakchak

Mount Aniakchak er et 3 400 år gammel vulkankrater, som ligger i Aleutene i Alaska. Det gjenværende kaldera er om lag 10 km. i diameter. Området rundt vulkanen omfattes av nasjonalparken Aniakchak National Monument and Preserve som drives av National Park Service. I november 1967, ble Aniakchak Caldera erklært som et nasjonalt landemerke av National Park Service.
Aniakchak er en sovende vulkan. Det er registrert at det må ha hatt minst ti større utbrudd med lavastrømmer siden kalderaen ble dannet i 1645 f. Kr, siste lavastrøm kom i 1931.
Trichohoplorana

Levevis

Som de fleste andre trebukker borer larvene i ved.

Utbredelse

Slekten lever i India, Nepal og Bhutan.
Fylkesvei 4144

Fylkesvei 4144 går mellom Midtfjellså og Øvstefjellså i Flekkefjord kommune. Veien er 5,2 km lang.
Frem til 2019 hadde veien betegnelsen Fylkesvei 923.
Pleoidea

Utseende

Små (1 – 4 mm), runde teger. De svømmer for det meste med ryggen ned. De ligner på små nymfer av ryggsvømmere (Notonectidae), men kan kjennes fra disse på at de har fullt utviklede vinger. Kroppen er kort, nærmest trekantet og sterkt hvelvet, som oftest lyst brunlig på farge. Hodet er stort og bredt, fasettøynene er temmelig store, punktøynene (ocelli) derimot ganske reduserte. Antennene består av tre ledd og er ganske korte. Scutellum er forholdsvis stort og trekantet. De fleste har fullt utviklede vinger, men disse er temmelig korte og de flyr dårlig. Beina mangler "årer" av hår slik mange andre svømmende teger har, men de svømmer likevel godt.

Levevis

De finnes i ferskvann, helst i stillestående vann. Voksne og nymfer svømmer opp-ned, men de kryper også rundt på vannplanter. De er rovdyr som jakter på små, virvelløse dyr, for eksempel vannlopper. Som alle nebbmunner har de ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.